b'\n_START_ARTICLE_\nS\xc3\xb8borg S\xc3\xb8\n_START_PARAGRAPH_\nS\xc3\xb8borg s\xc3\xb8 var en s\xc3\xb8 beliggende i S\xc3\xb8borg sogn i Nord\xc3\xb8stsj\xc3\xa6lland. S\xc3\xb8ens areal var omtrent 600 ha. I tilknytning til S\xc3\xb8borg s\xc3\xb8 l\xc3\xa5 det middelalderlige S\xc3\xb8borg slot og middelalderk\xc3\xb8bstaden S\xc3\xb8borg._NEWLINE_S\xc3\xb8en blev delvist t\xc3\xb8rlagt i 1790-erne ved hj\xc3\xa6lp af et forholdsvist enkelt kanalsystem og f\xc3\xb8lgelig var afvandingsdybden ret beskeden. Nogen egentlig opdyrkning af det derved indvundne areal skete ikke, men der kunne dog h\xc3\xb8stes en del gr\xc3\xa6s og tagr\xc3\xb8r._NEWLINE_N\xc3\xa6sten hundrede \xc3\xa5r senere, i 1870-erne, blev s\xc3\xb8en fuldst\xc3\xa6ndigt t\xc3\xb8rlagt ved hj\xc3\xa6lp af et omfattende kanalsystem konstrueret af P. B. Feilberg, der fik s\xc3\xa6nket afvandingsdybden s\xc3\xa5 meget, at opdyrkning af s\xc3\xb8ens jord blev mulig.\n_START_SECTION_\nNaturgenopretning\n_START_PARAGRAPH_\nI 2017 iv\xc3\xa6rksatte regeringen et naturgenopretningsprojekt for at genskabe s\xc3\xb8en. Projektet omfatter et omr\xc3\xa5de p\xc3\xa5 ca. 500 ha, hvor der vil blive genskabt en s\xc3\xb8 p\xc3\xa5 ca. 335 ha. Det bliver en lavvandet s\xc3\xb8 med en gennemsnitsdybde p\xc3\xa5 1 meter. S\xc3\xb8en genoprettes ved at man standser pumpen og etablerer et stryg i nordenden af omr\xc3\xa5det. Det forventes at der skal gennemf\xc3\xb8res en jordfordeling blandt de 63 lodsejere der er involveret.'